S-195/2007

Mál þetta, sem dómtekið var 16. maí sl., er höfðað með ákæru lögreglustjórans á höfuðborgarsvæðinu 6. mars 2007 gegn K-kk-þgf S-kk-þgf, kt. 000000-0000, Írabakka 10, Reykjavík ,,fyrir fíkniefnalagabrot, með því að hafa aðfaranótt laugardagsins 16. september 2006 í bifreiðinni UA-266 á Reykjavíkurvegi, Hafnarfirði, haft í vörslum sínum 5,86 g af hassi sem ákærði kastaði út um glugga bifreiðarinnar rétt áður en lögreglan stöðvaði för hennar.

Telst þetta varða við 2. gr., sbr. 5. og 6. gr., laga um ávana- og fíkniefni nr. 65/1974, sbr. lög nr. 13/1985 og lög nr. 68/2001, og 2. gr., sbr. 1. mgr. 14. gr., reglugerðar um ávana- og fíkniefni og önnur eftirlitsskyld efni nr. 233/2001, sbr. reglugerð nr. 848/2002.

Þess er krafist að ákærði verði dæmdur til refsingar og jafnframt að 5,86 g af hassi, sem hald var lagt á, verði gert upptækt samkvæmt 6. mgr. 5. gr. laga nr. 65/1974 og 2. mgr. 14. gr. reglugerðar nr. 233/2001.”

Af hálfu ákærða er aðallega krafist sýknu en til vara vægustu refsingar. Málsvarnarlauna er krafist úr ríkissjóði.

I.

Þann 16. september 2006 kl. 00:10 handtók lögreglan ákærða vegna gruns um fíkniefnalagabrot. Í frumskýrslu lögreglu segir að tveir lögreglumenn hafi verið staddir í ómerktri lögreglubifreið við Hellisgötu í Hafnarfirði til þess að fylgjast með húsi nr. 18 en grunur hafi leikið á að þar færi fram sala á fíkniefnum. Eftir skamma stund hafi lögreglan veitt athygli bifreiðinni UA-266 þar sem henni var lagt fyrir utan húsið. Farþegi bifreiðarinnar, ákærði, hafi farið út úr bifreiðinni og inn í húsið nr. 18 og staldrað þar við um fimm mínútur. Að því búnu hafi hann komið út og sest aftur í farþegasæti bifreiðarinnar UA-266 að framan og bifreiðinni síðan ekið suður Hellisgötu að Reykjavíkurvegi og áleiðis austur Reykjavíkurveg. Lögreglan hafi veitt bifreiðinni eftirför og stöðvað för hennar á Reykjavíkurvegi á móts við hús nr. 72. Í þann mund er bifreiðin hafi verið að stöðva hafi sést að einhverju hafi verið kastað út úr bifreiðinni farþegamegin að framan og þessi hlutur lent í grasi við aðrein á bifreiðastæði við Reykjavíkurveg 72. Tveir menn hafi verið í bifreiðinni, ökumaður hennar og ákærði. Þeir hafi verið handteknir og leit gerð á grasbalanum þar sem lögreglan hafi séð hlutinn lenda. Við þá leit hafi lögreglan fundið lítinn pakka sem sellófan hafi verið vafið utanum. Á lögreglustöðinni hafi farið fram frekari leit á ökumanni og ákærða en ekkert fundist á þeim og heldur ekki í bifreiðinni.

Í frumskýrslu lögreglu er haft eftir ökumanni bifreiðarinnar, Ó-kk-þgf H-kk-þgf G-kk-þgf, að ákærði hafi verið í heimsókn hjá honum þetta kvöld og hafi hann verið að aka honum heim til sín í Breiðholt. Ákærði hafi beðið hann um að stöðva við Hellisgötu 18 á leiðinni úr Hafnarfirði. Haft er eftir Ó-kk-þgf að honum hafi brugðið við að sjá ljós lögreglubifreiðarinnar og sjá ákærða kasta einhverju út úr bifreiðinni. Hann hafi ekki vitað að ákærði hafi verið að kaupa fíkniefni.

Fyrir dómi og hjá lögreglu skýrði ákærði svo frá að hann hafi verið í heimsókn hjá Ó-kk-þgf umrætt kvöld og hafi Ó-kk-nf verið að aka honum heim. Hann hafi ákveðið að koma við hjá kunningja sínum að Hellisgötu 18 til þess að spjalla stuttlega við hann og láta hann hafa peninga sem ákærði kvaðst hafa skuldað honum. Ákærði kannaðist ekki við að hafa kastað einhverju út um glugga bifreiðarinnar UA-266.

Vitnið Ó-kk-nf H-kk-nf G-kk-nf gaf skýrslu fyrir dómi. Hann kvaðst hafa verið að aka ákærða heim í umrætt sinn og hafi ákærði beðið hann að koma við að Hellisgötu 18 í Hafnarfirði. Síðan hafi hann ekið út á Reykjavíkurveg og sem leið liggur til Reykjavíkur. Þegar hann hafi verið kominn yfir gatnamót Reykjavíkurvegar og Hjallabrautar hafi hann séð blá blikkandi ljós í baksýnisspegli. Honum hafi brugðið við þetta og beygt útaf og lögreglan fylgt honum eftir á ómerktum lögreglubíl. Lögreglumennirnir hafi rokið út og handjárnað þá og síðan flutt á lögreglustöð. Ó-kk-nf H-kk-nf sagði að það væri rangt eftir sér haft í frumskýrslu lögreglu að hann hafi séð ákærða kasta einhverju út um gluggann á bifreiðinni UA-266. Kvaðst Ó-kk-nf verið að horfa í baksýnisspegilinn og ekki fylgst með hvað K-kk-nf hafi verið að gera.

Lögreglumaðurinn H-kk-nf S-kk-nf S-kk-nf sagði að hann hafi ásamt lögreglumanninum Á-kk-þgf P-kk-þgf J-kk-þgf verið að fylgjast með mannaferðum við Hellisgötu 18 í Hafnarfirði í umrætt sinn. Bifreiðin UA-266 hafi stöðvað fyrir utan og farþegi hennar í framsæti, ákærði, hafi farið inn að Hellisgötu 18 og komið út eftir um það bil fimm mínútur. Lögreglan hafi veitt bifreiðinni eftirför og er þeir hafi verið komnir fram hjá gatnamótum Reykjavíkurvegar og Hjallabrautar hafi blátt blikkljós verið sett á mælaborð lögreglubifreiðarinnar og ökumanni UA-266 þannig gefið til kynna að hann ætti að stöðva sína bifreið. Það hafi hann gert við Reykjavíkurveg 66 og tekið þar beygju inn á bifreiðastæði við Sparisjóð Hafnarfjarðar. Er ökumaður UA-266 hafi verið í þann mund að stöðva í beygjunni kvaðst H-kk-nf hafa séð að einhverju hafi verið kastað út um glugga bifreiðarinnar farþegamegin. Hluturinn hafi lent í grasi hægra megin við innkeyrsluna og bifreið ákærða stöðvað í fjögurra til fimm metra fjarlægð. H-kk-nf kvaðst hafa ekið lögreglubifreiðinni umrætt sinn og hafi verið rökkur en góð lýsing frá götuljósum. Þeir hafi báðir séð að einhverju hafi verið kastað út enda væru þeir þjálfaðir til að fylgjast sérstaklega með slíku í lögregluaðgerð sem þessari. H-kk-nf kvaðst hafa leitað að meintum fíkniefnum og hafi það verið auðvelt því pakkinn hafi verið í sellófanumbúðum sem hafi verið snúnar upp í endana.

Á-kk-nf P-kk-nf J-kk-nf skýrði á sama veg frá hér fyrir dómi. Hann kvaðst hafa séð þegar einhverjum hlut hafi verið kastað út úr bifreiðinni farþegamegin. Myrkur hafi verið úti en gott skyggni og þurrt veður. Birta sé þarna þó nokkur frá götuljósum en einnig hafi ljós lögreglubifreiðarinnar lýst upp bifreiðinni UA-266. Á-kk-þf P-kk-þf minnti að lögreglan hafi stöðvað lögreglubifreiðina við Stakkahraun. Hafi bifreið ákærða beygt inn á Stakkahraun og stöðvað þar en lögreglubifreiðin stöðvað fyrir aftan hana og hafi lögreglubifreiðin að hálfu leyti staðið út á Reykjavíkurveg. Taldi Á-kk-nf P-kk-nf að bifreiðin UA-266 hafi stöðvað um 10-20 metra frá þeim stað þar sem hlutnum hafi verið kastað út. Pakkinn hafi lent á grasbala sem væri á milli gangstéttar og bifreiðastæða við Reykjavíkurveg austanmegin.

II.

Eins og framan er rakið voru tveir lögreglumenn í ómerktri lögreglubifreið að fylgjast með húsi við Hellisgötu í Hafnarfirði vegna gruns um að þar færi fram sala á fíkniefnum. Ákærði kom sem farþegi í bifreið að umræddu húsi, fór inn og staldraði við í um fimm mínútur. Að því búnu fór hann aftur upp í bifreiðina sem ók Reykjavíkurveg áleiðis til Reykjavíkur. Lögreglan veitti bifreiðinni eftirför og stöðvaði akstur hennar á Reykjavíkurvegi. Lögreglumönnunum tveimur ber ekki alveg saman um hvar á Reykjavíkurvegi þeir hafi stöðvað bifreiðina. Sagði annar þeirra að það hafi verið við Reykjavíkurveg 68 þar sem útibú Sparisjóðs Hafnarfjarðar var til húsa en hinn minnti að það hafi verið spölkorni lengra þar sem beygt er inn á Stakkahraun. Þetta misræmi í framburði vitnana þykir ekki skipta máli varðandi sönnun.

Skömmu áður en bifreiðin stöðvaðist sáu lögreglumennirnir að einhverju var kastað út úr bifreiðinni, farþegamegin að framan, þar sem ákærði sat. Það hafi verið myrkur en götuljós og ljós lögreglubifreiðarinnar hafi lýst upp bifreiðina fyrir framan og vettvang að öðru leyti. Lögreglumennirnir gáfu greinagóða lýsingu fyrir dómi á þessari atburðarrás enda sögðu þeir að þeir hefðu haft sérstakar gætur á því hvort einhverju væri kastað út úr bifreiðinni en það gerðu þeir ævinlega við kringumstæður sem þessar. Lítill pakki í sellófani fannst í grasi stutt frá þeim stað er bifreiðin stöðvaði. Við rannsókn reyndist innihaldið vera hass.

Að mati dómsins verður framangreind frásögn vitnanna tveggja ekki vefengd með skynsamlegum rökum. Telst því sannað að ákærði hafi gerst sekur um þá háttsemi sem honum er gefin að sök í ákæru og þar er rétt færð til refsiákvæða. Ákærði hefur ekki sætt refsingu áður. Refsing hans þykir hæfilega ákveðin sekt í ríkissjóð að fjárhæð 43.000 krónur sem greiðist innan fjögurra vikna frá birtingu dómsins en ella sæti ákærði 4 daga fangelsi. Ákærði sæti upptöku á 5,86 g af hassi. Ákærði greiði allan kostnað sakarinnar sem er málsvarnarlaun skipaðs verjanda, B-kk-ef Ó-kk-ef H-kk-ef hrl., 130.000 krónur að meðtöldum virðisaukaskatti.

G-kk-nf A-kk-nf héraðsdómari kveður upp dóm þennan.

D ó m s o r ð:

Ákærði, K-kk-nf S-kk-nf, greiði 43.000 krónur í sekt til ríkissjóðs innan fjögurra vikna frá birtingu dóms þessa en sæti ella fangelsi í fjóra daga.

Ákærði sæti upptöku á 5,86 g af hassi.

Ákærði greiði málsvarnarlaun skipaðs verjanda síns, B-kk-ef Ó-kk-ef H-kk-ef hrl., 130.000 krónur.

G-kk-nf A-kk-nf